Нa oснoву члaнa 77. Зaкoнa o држaвнoj упрaви („Службени глaсник РС”, бр. 79/05, 101/07, 95/10, 99/14, 30/18 – др. зaкoн и 47/18),

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

Немањина бр. 22-26, Београд

О б ј а в љ у ј е

**Обавештење о почетку израде Националног програма за пољопривреду за период 2022-2024. године са полазним основама**

С обзиром да је програмски период примене претходног Националног програма за пољопривреду за период од 2018-2020. године („Сл. гласник РС“ бр. 120/17) истекао, неопходно је израдити нови документ, а у циљу предвидивости пољопривредне политике у наредном трогодишњем периоду од 2022. до 2024. године.

У циљу припреме Нацрта Националног програма за пољопривреду за период 2022-2024. године (у даљем тексту: Програм), Министарство пољопривреде, шумарства и водопривреде је решењем бр. 119-01-392/2021-09 од 26.11.2021. године формирало Радну групу за израду предлога Нацрта Националног програма за пољопривреду за период 2022-2024. године.

1. **Анализа постојећег стања у сектору**

Пољопривреда представља значајан сектор привреде Србије, чија бруто додата вредност (БДВ) учествује у укупној БДВ са око 8%. Запослени у сектору пољопривреде чине нешто мање од 15% укупно запослених у Републици Србији, при чему ова стопа има опадајући тренд.

Пољопривреда са прехрамбеном индустријом једини је сектор привреде Србије, који остварује позитиван спољнотрговински биланс. Пољопривредно-прехрамбени производи учествују у укупној вредности извоза Србије са 21,3%, док у увозу чине 8,8% вредности у 2020. години. Најзначајнији извозни пољопривредно-прехрамбени производи су: меркантилни кукуруз, смрзнуте малине, дуван, цигарете и свеже јабуке, док је најзначајнији трговински партнер Србије Еропска унија.

Површина коришћеног пољопривредног земљиштa (КПЗ) у Србији на нивоу је од око 3,5 милиона ha, што чини око 40% укупне површине Репубике Србије, односно 68% расположивог земљишта. У структури КПЗ доминира обрадиво пољопривредно земљиште са 75% учешћа, трајни травњаци чине 19% КПЗ, док је око 6% КПЗ под вишегодишњим засадима.

Према Анкети о структури пољопривредних газдинстава 2018, број пољопривредних газдинстава у Србији је 564.541, просечне величине (КПЗ) од 6,2 ha. Чак 99,7% пољопривредних газдинстава у Србији су породична пољопривредна газдинства, док правна лица и предузетници као пољопривредна газдинства учествују у укупном броју газдинстава са свега 0,3%. Пољопривредна газдинства правних лица и предузетника користе око 16% КПЗ, док породична пољопривредна газдинства користе 84% КПЗ. Скоро 90% обрадивог земљишта је у приватном васништву.

У структури вредности пољопривредне производње доминира биљна производња, са учешћем од око 70%, док вредност строчарске производње чини око 30% вредности укупне пољопривредне производње.

1. **Разлози за доношење Националног програма за пољопривреду за период 2022-2024. године**

Програм се доноси на инцијативу Министарства пољопривреде, шумарства и водопривреде, због истека претходног програма, који се примењивао у периоду 2018-2020. године.

Обавеза доношења Националног програма за пољопривреду дефинисана је чланом 5. Законa о пољопривреди и руралном развоју („Сл. гласник РС”, бр. 41/09, 10/13 - др. закон, 101/16, 67/21 - др. закон и 114/21). Овај документ се израђује у складу са Законом о планском систему Републике Србије („Сл. гласник РС”, бр. 30/18) и доноси га Влада.

Као средњерочни плански документ, Програм представља детаљнију разраду Стратегије пољопривреде и руралног развоја Републике Србије за период 2014-2024. године (у даљем тексту: Стратегија), која дефинише дугорочне основне правца развоја пољопривреде Србије.

Применом Програма допринеће се транспарентности и предвидивости пољопривредне политике у наредном трогодишњем периоду, укључујући активности које су саставни део процеса усклађивања са Заједничком пољопривредном политиком (ЗПП) ЕУ.

1. **Циљеви и очекивани ефекти доношења Националног програма за пољопривреду за период 2022-2024. године**

Програм дефинише општи и посебне циљеве развоја пољопривреде у наредном трогодишњем периоду, као и активности, усмерене ка остварењу сваког од циљева. У складу са одредбама Закона о планском систему Републике Србије, Програм садржи општи циљ, који је базиран на стратешким развојним циљевима Стратегије.

Општи циљ Програма јесте обезбеђење стабилности дохотка произвођача и раст конкурентности уз прилагођавање захтевима домаћег и иностраног тржишта. Посебни циљеви Програма, дефинисани у оквиру основног циља, јесу: 1) Раст производње кроз директну подршку производњи; 2) Успостављање јединствене организације тржишта пољопривредних производа; 3) Јачање институционалне и системске подршке у сектору пољопривреде; и 4) Унапређење органске производње.

Поред дефинисаних циљева, Програм наводи мере за остварење посебних циљева, укључујући како мере подршке кроз подстицаје у пољопривреди и руралном развоју, тако и нормативне и законодавне активности, успостављање потребних механизама за имплементацију политика и активности унапређења административних и институционалних капацитета.

Ефекти реализације Програма пратиће се кроз показатеље ефеката на нивоу општег циља, показатеље исхода на нивоу посебних циљева, као и кроз показатеље резултата на нивоу мера за остварење посебних циљева. Вредност свих показатеља идентификована је на нивоу базне, 2020. године, док су циљне вредности пројектоване на нивоу 2024. године, као последње године примене Програма.

Очекивани ефекти мера усмерених ка реализацији циља раста производње кроз директну подршку производњи одразили би се кроз пораст обима производње, уз истовремено унапређење конкуренстности и релативну стабилност тржишта, што у средњем периоду може да допринесе повећању вредности производње, а што даље отвара могућност за повећање маргине профита, као и даља инвестициона улагања у средњем и дугом року. Директна подршка, нарочито у области сточарства, директно доприноси смањењу цене коштања кроз умањење варијабилних трошкова производње, али и повећању квалитета, имајући у виду циљану подршку за поједине категорије животиња.

Успостављање јединствене организације тржишта пољопривредних производа треба да допринесе унапређењу тржишног пласмана, креирању нових тржишних инструмената и тржишно повезивање учесника на тржишту кроз хоризонталну и вертикалну интеграцију. Поред тога, преузимање тржишних механизама Заједничке организације тржишта у оквиру ЗПП и њихова имплементација прилагођена тржишном и производном амбијенту Србије, пружа могућност за одржавање тржишне стабилности и прехрамбене сигурности, чиме ће се постићи жељени ефекти мера.

Ефекти реализације институционалне и системске подршке у сектору пољопривреде условљени су њеним континуираним јачањем, и то како у погледу административних и техничких капацитета, тако и кроз финансијску подршку за поједине секторске механизме. Такође, овај начин подршке пружа могућност веће доступности капитала за инвестиције у основна средства газдинства под повољнијим условима кроз кредитну подршку. Успостављање потребних регистара и евиденција за резултат ће имати не само добру информациону и аналитичку базу, већ ће се ефекти манифестовати кроз висок потенцијал за мониторинг и контролу реализације политике.

Ефекти примене мера за остварење циља унапређења органске производње огледаће се директно у повећању површина под органском производњом, као и повећањем броја грла у систему органске поризводње, док се индиректни ефекти очекују у погледу очувања животне средине и природних ресурса у сложеним агроекосистемима којима управљају пољопривредни произвођачи, имајући у виду да оргaнскa прoизвoдњa представља систeм oдрживe пoљoприврeдe, бaзирaн нa пoштoвaњу eкoлoшких принципa путeм рaциoнaлнoг кoришћeњa прирoдних рeсурсa, упoтрeбe oбнoвљивих извoрa eнeргиje, oчувaњa прирoднe рaзнoликoсти и зaштитe живoтнe срeдинe.

Како су све мере за остварење посебних циљева усклађене са планираном хармонизацијом са ЗПП, дефинисаном стратешким оквиром 2021-2027. године, ефекти Програма ће се посредно рефлектовати кроз напредак у усклађености националне пољопривредне политике са ЗПП.

1. **Основна начела за уређивање друштвених односа у области, укључујући и права и обавезе корисника мера дефинисаних Националног програма за пољопривреду за период 2022-2024. године (полазне основе)**

Програм даје плански оквир за реализацију мера и активности за остварење дефинисаних посебних циљева, укључујући њихову динамику, док су корисници појединих мера, као и њихов статуст, права и обавезе прописани одговарајућим законима, и то: Законом о пољопривреди и руралном развоју, Законом о подстицајима у пољопривреди и руралном развоју („Сл. гласник РС“ бр. 10/13, 142/14, 103/15 и 101/16), Законом о уређењу тржишта пољопривредних производа („Сл. гласник РС“ бр. 67/21) и Законом о органској производњи („Сл. гласник РС“ бр. 30/10, 17/19 – др. закон). Такође, специфични услови за остваривање права на подстицаје, односно за реализацију оређењних мера и активности, прописују су одговарајућим подзаконским актима.

Израда и реализација Програма у надлежности су Министарства пољопривреде, шумарства и водопривреде, при чему је Сектор за пољопривредну политику задужен за креирање мера пољопривредне политике, док је Управа за аграрна плаћања надлежна за реализацију већине мера.